Document ID: 32013D0007

DECIZIA CONSILIULUI
din 3 decembrie 2012
privind încheierea Acordului între Uniunea Europeană și Republica Moldova cu privire la protecția indicațiilor geografice ale produselor agricole și alimentare
(2013/7/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (6) litera (a) punctul (v) și cu articolul 218 alineatul (7),
având în vedere propunerea Comisiei Europene,
având în vedere aprobarea Parlamentului European,
întrucât:
(1)
Comisia a negociat, în numele Uniunii, un Acord între Uniunea Europeană și Republica Moldova cu privire la protecția indicațiilor geografice ale produselor agricole și alimentare (denumit în continuare „acordul”).
(2)
Acordul va permite protejarea reciprocă a indicațiilor geografice ale Uniunii și ale Republicii Moldova și va contribui la armonizarea legislațiilor țărilor din vecinătatea Uniunii.
(3)
În conformitate cu Decizia 2012/292/UE a Consiliului din 31 mai 2012 (1), acordul a fost semnat la 26 iunie 2012, sub rezerva încheierii acestuia.
(4)
Anumite sarcini privind punerea în aplicare a acordului au fost atribuite comitetului mixt instituit în baza articolului 11 din acord, inclusiv competența de a modifica anumite aspecte tehnice ale acordului, precum și unele anexe la acesta.
(5)
Ar trebui definită procedura internă de stabilire a poziției Uniunii în cadrul comitetului mixt respectiv în privința aspectelor legate de acord.
(6)
Acordul ar trebui aprobat,
ADOPTĂ PREZENTA DECIZIE:
Articolul 1
Acordul între Uniunea Europeană și Republica Moldova cu privire la protecția indicațiilor geografice ale produselor agricole și alimentare (denumit în continuare „acordul”) și declarația atașată la acesta se aprobă în numele Uniunii.
Articolul 2
Comisia reprezintă Uniunea în cadrul comitetului mixt instituit în baza articolului 11 din acord (denumit în continuare „comitetul mixt”).
Modificările la acord efectuate prin decizii ale comitetului mixt se aprobă de către Comisie în numele Uniunii.
În cazul în care părțile interesate nu pot ajunge la o poziție comună în urma declarațiilor de opoziție referitoare la o indicație geografică, Comisia adoptă o poziție în conformitate cu procedura de examinare prevăzută la articolul 5 din Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (2). În acest demers, Comisia este asistată de către unul dintre următoarele, în funcție de produsele acoperite de indicațiile geografice în cauză:
(a)
Comitetul permanent pentru indicațiile geografice protejate și denumirile de origine protejate instituit prin Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (3);
(b)
Comitetul de gestionare a organizării comune a piețelor agricole instituit prin Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (4); sau
(c)
Comitetul pentru băuturi spirtoase instituit prin Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase (5).
Articolul 3
Președintele Consiliului desemnează persoana (persoanele) împuternicită (împuternicite) să efectueze, în numele Uniunii, notificarea prevăzută la articolul 14 din acord.
Articolul 4
Prezenta decizie intră în vigoare la data adoptării.
Adoptată la Bruxelles, 3 decembrie 2012.

Labels: 17
5
3
6
18
15